Document ID: 32000R0643

A Bizottság 643/2000/EK rendelete
(2000. március 28.)
a strukturális alapok költségvetési gazdálkodásában az euro használatára vonatkozó szabályokról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletre [1] és különösen annak 33. cikkére és 53. cikke (2) bekezdésére,
mivel:
(1) Az 1260/1999/EK rendelet 33. cikke meghatározza, hogy a strukturális alapok terén az alapok hozzájárulására vonatkozó határozatokban szereplő összegeket, a Bizottság kötelezettségvállalásait és kifizetéseit euroban fejezik ki és teljesítik, a Bizottság által megállapítandó végrehajtási szabályok szerint.
(2) Az euro és az eurot valutaként használó tagállamok valutái közötti átváltási árfolyamok a 2866/98/EK tanácsi rendelettel [2] visszavonhatatlanul rögzített árfolyamok; a legutóbb az 1999/537/EK, ESZAK, Euratom határozattal [3] módosított, az 1977. december 21-i pénzügyi rendelet egyes rendelkezéseinek végrehajtására vonatkozó részletes szabályok megállapításáról szóló, 1993. december 9-i 3418/93/Euratom, ESZAK, EK bizottsági rendelet [4] 1. cikkének megfelelően az olyan tagállamok esetében, amelyeknek nem az euro a valutájuk, az átváltási árfolyam az azon hónapot megelőző hónap utolsó munkanapját megelőző napon érvényben lévő árfolyamok alapján kiszámított havi euro-árfolyam, amelyre az árfolyamot megállapítják; ezeket az árfolyamokat az Európai Közösségek Hivatalos Lapjának C sorozatában teszik közzé.
(3) Az 1260/1999/EK rendelet 52. cikkének (1) bekezdésében meghatározott átmeneti rendelkezéseknek megfelelően a legutóbb a 3193/94/EK rendelettel módosított [5], az egyrészről a strukturális alapok tevékenységeinek egymás közötti, valamint másrészről az Európai Beruházási Bank és az egyéb meglévő pénzügyi eszközök műveleteivel történő összehangolásáról szóló 2052/88/EGK rendelet végrehajtására vonatkozó rendelkezések megállapításáról szóló, 1988. december 19-i 4253/88/EGK tanácsi rendelet [6] alapján nyújtott hozzájárulásokra továbbra is alkalmazni kell a legutóbb a 2745/94/EK rendelettel [7] módosított, a strukturális alapok költségvetési gazdálkodásában az ECU használatára vonatkozó szabályokról szóló, 1990. július 2-i 1866/90/EGK bizottsági rendeletben [8] meghatározott kifizetésekre vonatkozó rendelkezéseket.
(4) A Szerződés 147. cikke alapján létrehozott bizottsággal, az Agrárstrukturális és Vidékfejlesztési Bizottsággal és a Halászati és Akvakultúra-ágazati Strukturális Bizottsággal konzultáltak erről a rendeletről.
(5) Az e rendeletben megállapított intézkedések összhangban vannak a Régiófejlesztési és Szerkezetváltási Bizottság véleményével,
ELFOGADTA EZT A RENDELETET:
1. cikk
Az alapokból származó hozzájárulásokra vonatkozó tervek és kérelmek bemutatása és az éves és záró végrehajtási beszámolók
(1) A Bizottsághoz euroban nyújtják be az 1260/1999/EK rendeletben említett fejlesztési terveket, finanszírozási terveket, támogatási kérelmeket és programkiegészítéseket, valamint az éves végrehajtási beszámolókat és a záróbeszámolókat.
(2) Az éves végrehajtási beszámolókban és a záróbeszámolókban a kiadási kimutatások euro összegeinek meg kell egyezniük a 2. cikk alkalmazásával nyert euro- összegekkel.
2. cikk
Kifizetések
(1) A kifizetés iránti kérelmeket alátámasztó, a kifizető hatóság által az 1260/1999/EK rendelet 32. cikk (3) bekezdésének megfelelően igazolt kiadási kimutatásokat a Bizottság részére euroban nyújtják be.
(2) Azok a tagállamok, amelyeknek a kifizetés iránti kérelem időpontjában nem az euro a valutájuk, eurora váltják át a nemzeti valutájukban felmerült kiadások összegeit az azon hónapot megelőző hónap utolsó előtti közösségi munkanapján érvényben lévő árfolyamok alkalmazásával, amelynek során az érintett hozzájárulásokért felelős kifizető hatóság elszámolásaiban a kiadást rögzítették.
(3) Ha az euro a tagállam valutájává válik, a fenti bekezdésben meghatározott átváltási eljárást tovább alkalmazzák minden olyan kiadásra, amelyet a kifizető hatóság elszámolásaiban a nemzeti valuta és az euro rögzített átváltási árfolyamának hatályba lépését megelőzően rögzített.
3. cikk
Hatályon kívül helyezés
Az 1866/90/EGK rendelet hatályát veszti az 1260/1999/EK rendelet 52. cikkében megállapított átmeneti rendelkezések sérelme nélkül.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép érvénybe.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. március 28-án.

Labels: 2
19
5
12
15